*****

ΚΑΝΟΝΙΣΜΟΣ (ΕΟΚ) αριθ. 2458/82 ΤΗΣ ΕΠΙΤΡΟΠΗΣ

της 9ης Σεπτεμβρίου 1982

περί τροποποιήσεως του κανονισμού (ΕΟΚ) αριθ. 2254/82 περί των λεπτομερειών εφαρμογής της μεταβιβάσεως αποκορυφωμένου γάλακτος εις κόνιν στον ιταλικό οργανισμό παρεμβάσεως από τους οργανισμούς παρεμβάσεως άλλων Κρατών μελών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία με τον κανονισμό (ΕΟΚ) αριθ. 1183/82 (2), και ιδίως το άρθρο 7 παράγραφος 5 και το άρθρο 28,

τον κανονισμό (ΕΟΚ) αριθ. 2099/82 του Συμβουλίου της 20ής Ιουλίου 1982 περί της μεταβιβάσεως αποκορυφωμένου γάλακτος σε σκόνη στον ιταλικό οργανισμό παρεμβάσεως από τους οργανισμούς παρεμβάσεως άλλων Κρατών μελών (3), και ιδίως το άρθρο 1 παράγραφος 3,

Εκτιμώντας:

ότι ο κανονισμός (ΕΟΚ) αριθ. 2254/82 της Επιτροπής (4) προβλέπει τις λεπτομέρειες εφαρμογής της διάθεσης στον ιταλικό οργανισμό παρεμβάσεως 10 000 τόνων αποκορυφωμένου γάλακτος σε σκόνη που κατακρατείται από τους οργανισμούς παρεμβάσεως των άλλων Κρατών μελών με σκοπό να χρησιμοποιηθεί για την διατροφή των χοίρων και πουλερικών· ότι ο κανονισμός αυτός προβλέπει να πραγματοποιηθεί η μεταβίβαση από τον γερμανικό οργανισμό παρεμβάσεως·

ότι ο ιταλικός και ο γερμανικός οργανισμός παρεμβάσεως όρισαν τις αποθήκες αναχωρήσεως και προορισμού αυτής της σκόνης· ότι κοινή συναινέσει επιθυμούν να επιφέρουν αλλαγές στον κατάλογο αυτών των αποθηκών· ότι πρέπει, ως εκ τούτου, να τροποποιηθεί το παράρτημα Ι του κανονισμού (ΕΟΚ) αριθ. 2254/82·

ότι ο καθορισμός και η πληρωμή του ποσού των εξόδων μεταφοράς ανατέθηκαν στον γερμανικό οργανισμό παρεμβάσεως και ότι, υπό τους όρους αυτούς, ορισμένα στοιχεία που εμφαίνονται στο άρθρο 3 παράγραφοι 1 και 2 του προαναφερθέντος κανονισμού δεν μπορούν να ληφθούν υπόψη·

ότι πρέπει συγχρόνως να διορθωθούν τα αριθμητικά σφάλματα που υπάρχουν στο κείμενο αυτού του κανονισμού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως του Γάλακτος και των Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2254/82 τροποποιείται ως εξής:

1. Στο άρθρο 2 παράγραφος 4 οι όροι: «Οι γερμανικές αρχές αναλαμβάνουν» αντικαθίστανται από τους όρους «Οι ιταλικές αρχές αναλαμβάνουν».

2. Στο άρθρο 3, οι παράγραφοι 1 και 2 αντικαθίστανται από το εξής κείμενο:

«1. Το ποσό των εξόδων μεταφοράς των παρτίδων που αναφέρονται στο άρθρο 1 παράγραφος 3 καθορίζεται από τον γερμανικό οργανισμό παρεμβάσεως με τη διαδικασία της δημοπρασίας.

Τα έξοδα αυτά περιλαμβάνουν:

α) τη μεταφορά (με εξαίρεση τη φόρτωση και την εκφόρτωση) από την αποθήκη αναχωρήσεως έως την προβλήτα της αποθήκης προορισμού ·

β) τα ασφαλιστικά έξοδα που καλύπτουν την αξία του εμπορεύματος, η οποία καθορίζεται από την τιμή παρεμβάσεως του αποκορυφωμένου γάλακτος σε σκόνη, έως την προβλήτα της αποθήκης προορισμού.

2. Η πληρωμή του ποσού των εξόδων που αναφέρονται στην παράγραφο 1 πραγματοποιείται εντός προθεσμίας έξι εβδομάδων, υπολογισμένης από την ημέρα της υποβολής στον γερμανικό οργανισμό παρεμβάσεως των ακόλουθων εγγράφων:

α) τιμολογίου των εξόδων μεταφοράς·

β) πιστοποιητικού παραλαβής του αποκορυφωμένου γάλακτος σε σκόνη από κάθε αποθήκη προορισμού·

γ) εγγράφου μεταφοράς·

δ) αντιγράφου ασφαλιστηρίου συμβολαίου καί, σε περίπτωση ζημίας ή απωλείας, των δηλώσεων ατυχήματος και εγγράφων που να επιτρέπουν την αποζημίωση του γερμανικού οργανισμού παρεμβάσεως ·

ε) τελωνειακού εγγράφου οριστικής εισαγωγής στην Ιταλία του αποκορυφωμένου γάλακτος σε σκόνη·

στ) εγγράφου κοινοτικής διακινήσεως.»

3. Στο άρθρο 3, η παράγραφος 4 αντικαθίσταται από το εξής κείμενο:

«4. Οι προσφορές που κατατίθενται στον γερμανικό οργανισμό παρεμβάσεως γίνονται και είναι αποδεκτές σε DM.»

4. Το παράρτημα Ι αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 17 Αυγούστου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 9 Σεπτεμβρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 140 της 20. 5. 1982, σ. 1.

(3) ΕΕ αριθ. L 223 της 31. 7. 1982, σ. 1.

(4) ΕΕ αριθ. L 240 της 14. 8. 1982, σ. 9.